Antiklea

**Antiklea** (gresk: Ἀντίκλεια) er i gresk mytologi datter av Autolykos (så guden Hermes er farfaren hennes) og Amfithea. Antiklea er mor til Odyssevs sammen med Laertes (skjønt en del sagn oppgir Sisyfos som far til Odyssevs). 

Men Laertes er iallfall far til Antikleas datter Ktimene, som hun oppdro sammen med fostersønnen Evmaios. I *[[Odysseen]]* forteller han om Ktimene: «*Sammen med henne vokste jeg opp, og hennes mor hedret meg nesten som sine egne barn.*» Senere giftet Ktimene seg med Evrylokhos fra Samos som deltok på Odyssevs reiser.«Ktimene», ''zeno.org Evmaios fikk nye klær, men så satte Antiklea ham til å passe grisene på gården, enda hun måtte ha visst at fostersønnen hadde kongelig bakgrunn.

## Møte i underverden
Odyssevs stiger ned i Hades' underverden for å rådføre seg med spåmannen Teiresias. Her gjenser han uventet sin mors ånd, og slik lar denne delen av *Odysseen* seg datere til senere enn bronsealderen; for Antiklea snakker om kremasjon som gjengs gravskikk. 

Odyssevs brister i gråt ved det uventede synet av moren som han trodde var i live. Han har ofret to sauer; å drikke blodet fra offerdyr gjør de døde i stand til å gjenkjenne de levende. Nå må han holde sin mor unna saueblodet til han har snakket med Teiresias. Etter den samtalen lar han henne drikke av blodet, og straks gjenkjenner hun sønnen sin. Hun spør forferdet hvordan han kan være i dødsriket, han som fortsatt er i live, i stedet for å dra hjem til Ithaka der han har kone og sønn? Odyssevs forklarer at han kom til Hades for å spørre Teiresias om råd. Nå spør han sin mor hva hun døde av - sykdom, eller en pil fra jaktgudinnen Artemis? Og hvordan har hans kone det, bor hun ennå hos sønnen deres, Telemakhos - eller er hun gift igjen?
:*Kjære, fortell om min far og den sønn som jeg hist lot tilbake.*
:*Verger de ennu min heder og makt, eller eier en annen*
:*makten i landet, og tror de jeg ei skal vende tilbake?*
Antiklea forsikrer ham at Penelope venter trofast, men hans gamle far sørger over Odyssevs, holder seg i slavenes hus og sover i asken der om vinteren; om sommeren sover den gamle på bakken i vingården sin og lengter etter at sønnen skal komme hjem fra trojanerkrigen. Antiklea selv døde av savnet; verken sykdom eller piler fra Artemis tok  livet hennes, men sorg over sønnen som aldri kom tilbake, «*det tok fra meg livets [[honning]]sødme*». Tre ganger griper Odyssevs etter sin mor for å klemme henne, men hun smetter unna som en skygge eller drøm. Hjertet hans verker, og han spør om hun bare er et bedrag fra Persefones hånd. Hun svarer ham at slik er det med de døde; senene holder ikke lenger knokler og kjøtt sammen, og likbålet bryter dem ned så ånden smetter bort. «*Skynd deg opp i lyset, og husk alt dette så du kan fortelle det til din kone.*» Slik taler mor og sønn inntil kvinnene - sendt dit av Persefone - flokker seg rundt saueblodet, og Odyssevs snakker også med dem.

## Antiklea og Sisyfos
I andre versjoner er Sisyfos far til Odyssevs, ikke Laertes. Ifølge den fortellingen stjal Autolykos, den kjente luringen, buskapen til Sisyfos. Sisyfos gjenkjente sine krøtter da han besøkte Autolykos, og som hevn forførte eller voldtok han Autolykos' datter Antiklea. Odyssevs ble resultatet, før Antiklea giftet seg med Laertes.

## Referanser


## Litteratur
* Homer: *Odysseen*. «Ellevte sang. Dødsriket». Oversatt av P. Østbye, Gyldendal 2. oppl. 1996.

## Eksterne lenker
* Encyclopaedia Britannica om Autolykos og det omstridte farskapet til Odyssevs (engelsk)
* Odyssevs som sønn av Sisyfos og Antiklea  (engelsk)